SKRIFTLIG FORESPØRGSEL E-2836/02

af Jorge Hernández Mollar (PPE-DE) til Kommissionen

(9. oktober 2002)

Om: Situationen for EU's nye patentregler

Den spanske talemåde at opfinde er at græde kommer helt til sin ret, hvis man ser på den situation, som borgerne i EU på nuværende tidspunkt befinder sig i, hvis de beslutter sig for at gøre en teknisk eller anden opfindelse.

I visheden om, at Kommissionen kan tilslutte sig den opfattelse, at opfinderne i EU ikke fortsat blot kan være overladt til deres skæbne uden væsentlig støtte eller hjælp udefra, vil det være logisk at se på, hvordan det går med de forslag, Kommissionen har fremsat, for at opfinderne i EU kan komme ud af det sorte hul, som ligegyldigheden og slapheden i Fællesskabets lovgivning har efterladt dem i.

Hvornår skønner Kommissionen, at der kan føres en egentlig og effektiv politik for støtte til opfinderne, så man kan komme ud af den ubegribelige efterladenhed og forsinkelse, som hersker i dag i sammenligning med vore vigtigste konkurrenter, så konkurrenceevnen på det teknologiske og andre områder i EU kan styrkes, og så vi kan gøre fælles sag for ikke at tabe terræn i den internationale konkurrence?

Svar afgivet på Kommissionens vegne af Frederik Bolkestein

(5. november 2002)

Det ærede medlem rejser et meget vigtigt spørgsmål. Uanset hvilke andre foranstaltninger der måtte blive truffet til støtte for opfindere i EU, vil deres situation ikke være fuldt tilfredsstillende, før der er indført et virkeligt EF-patent. Et økonomisk overkommeligt patent, der er gyldigt i hele Fællesskabet, som det er enkelt at opnå, og som giver en høj retssikkerhed, vil også uden tvivl forbedre konkurrenceevnen for europæisk industri.

Det er derfor højst beklageligt, at drøftelserne i Rådet stadig mere end to år, efter at Kommissionen forelagde sit forslag til forordning om EF-patenter (1. august 2000) end ikke har ført til en fælles holdning om EF-patentets væsentligste bestanddele. Kommissionen har vedholdende arbejdet på at fremme drøftelserne i Rådet, senest ved at forelægge et arbejdsdokument om den planlagte kompetenceordning for EF-patenter (30. august 2002). Nu må Rådet (konkurrenceevne) på samlingen i november 2002 træffe afgørelse om, hvordan det stiller sig til de relevante hovedspørgsmål, så arbejdet med selve indførelsen af EF-patenter kan fortsætte. Det bør påpeges, at Rådet efter Kommissionens model ikke blot vil skulle vedtage forordningen om EF-patenter, men at den europæiske patentkonvention også må tages op til gennemgang under hensyn til EF-patentet, ligesom der vil skulle oprettes en domstolsordning på EF-plan for behandling af sager mellem private parter vedrørende EF-patenters gyldighed og overtrædelsen af EF-patenter.

Derudover er der sat flere aktiviteter i værk for at yde operationel støtte til europæiske opfindere og innovatorer, herunder tjenesten IPR-Helpdesk(1) og initiativet Gate2Growth(2). Inden for rammerne af Fællesskabets sjette rammeprogram for forskning og teknologisk udvikling er der desuden fastlagt nye regler for fællesskabsfinansierede projekter for at styrke viden- og innovationsforvaltning med passende finansiel støtte.

(1) http://www.ipr-helpdesk.org.

(2) http://www.gate2growth.com.